title: Eiropas Parlamenta un Padomes Lēmums (ES) 2018/947 (2018. gada 4. jūlijs), ar ko piešķir turpmāku makrofinansiālo palīdzību Ukrainai

text:
               6.7.2018

               LV

               Eiropas Savienības Oficiālais Vēstnesis

               L 171/11

         EIROPAS PARLAMENTA UN PADOMES LĒMUMS (ES) 2018/947
   (2018. gada 4. jūlijs),
   ar ko piešķir turpmāku makrofinansiālo palīdzību Ukrainai
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 212. panta 2. punktu,
   ņemot vērā Eiropas Komisijas priekšlikumu,
   pēc leģislatīvā akta projekta nosūtīšanas valstu parlamentiem,
   saskaņā ar parasto likumdošanas procedūru (1),
   tā kā:

               (1)

               Eiropas Savienības (“Savienība”) un Ukrainas attiecības turpina attīstīties Eiropas kaimiņattiecību politikas (EKP) un Austrumu partnerības satvarā. Asociācijas nolīgums starp Savienību un Ukrainu (2) (“Asociācijas nolīgums”), tostarp par padziļinātu un visaptverošu brīvās tirdzniecības zonu (DCFTA), stājās spēkā 2017. gada 1. septembrī.

               (2)

               Ukraina 2014. gada pavasarī uzsāka vērienīgu reformu programmu ar mērķi stabilizēt valsts ekonomiku un uzlabot iedzīvotāju dzīves apstākļus. Ukraina un Savienība ir kopīgi noteikušas reformu programmu (“asociācijas programma”, kas pēdējo reizi tika atjaunināta 2015. gada martā). Korupcijas apkarošana, kā arī konstitucionālā, vēlēšanu un tiesu reforma ir starp darba kārtības prioritātēm.

               (3)

               Papildus politiskajam atbalstam Savienība 2014. gada martā apņēmās nodrošināt finanšu paketi vairāk nekā EUR 11 miljardu apmērā, lai atbalstītu ekonomikas stabilizāciju un reformu īstenošanu Ukrainā, tostarp makrofinansiālo palīdzību EUR 1,6 miljardu apmērā saskaņā ar Padomes Lēmumu 2002/639/EK (3), Eiropas Parlamenta un Padomes Lēmumu Nr. 646/2010/ES (4) un Padomes Lēmumu 2014/215/ES (5). Ņemot vērā Ukrainas būtiskās ārējā finansējuma vajadzības, Ukrainai 2015. gada aprīlī saskaņā ar Eiropas Parlamenta un Padomes Lēmumu (ES) 2015/601 (6) tika darīta pieejama papildu makrofinansiālā palīdzība EUR 1,8 miljardu apmērā.

               (4)

               Kopš 2014. gada maija Ukraina no Savienības ir saņēmusi makrofinansiālo palīdzību EUR 2,81 miljarda apmērā, tostarp EUR 1,2 miljardus no EUR 1,8 miljardiem, kas ir pieejami saskaņā ar Lēmumu (ES) 2015/601. Trešais un pēdējais makrofinansiālās palīdzības maksājums EUR 600 miljonu apmērā saskaņā ar Lēmumu (ES) 2015/601 tika atcelts 2018. gada 18. janvārī, jo Ukraina nebija pilnībā ievērojusi minētajam maksājumam piesaistīto strukturālo reformu programmu.

               (5)

               Starptautiskais Valūtas fonds (SVF) 2015. gada 11. martā apstiprināja četru gadu Paplašinātās finansēšanas mehānisma (EFF) vienošanos Ukrainai apmēram USD 17,5 miljardu apmērā, kuras mērķis ir atbalstīt valsts ekonomikas korekciju un reformu programmu un kuras ietvaros laikā no 2015. līdz 2017. gadam tika izmaksāti USD 8,5 miljardi. Minēto SVF finansiālo palīdzību papildināja būtisks atbalsts, ko snieguši vairāki divpusējie partneri, tostarp Savienība. tās dalībvalstis, ASV, Japāna un Kanāda. Citas starptautiskās finanšu iestādes, piemēram, Pasaules Banka, Eiropas Rekonstrukcijas un attīstības banka un Eiropas Investīciju banka, arī ievērojami pastiprinājušas savu darbību, lai atbalstītu Ukrainas ekonomikas pāreju.

               (6)

               Pēc 2017. gada novembrī veiktās tehniskās misijas SVF pārskatīja savas aplēses par Ukrainas ārējā finansējuma vajadzībām un konstatēja, ka 2018. un 2019. gadā būs vajadzīgi papildu USD 4,5 miljardi. Minētās finansējuma vajadzības pārsniedz finansējumu, ko līdz šim bija apņēmusies nodrošināt starptautiskā kopiena, ieskaitot Savienības makrofinansiālo palīdzību saskaņā ar Lēmumiem 2002/639/EK, Nr. 646/2010/ES, 2014/215/ES un (ES) 2015/601.

               (7)

               Ņemot vērā sarežģīto ekonomikas un finanšu situāciju, kas Ukrainā joprojām turpinās, 2017. gada novembrī Ukrainas iestādes lūdza Savienībai papildu makrofinansiālo palīdzību.

               (8)

               ES un Ukrainas Asociācijas padomē, kas tikās 2017. gada 8. decembrī, Savienība atkārtoti apliecināja savu atbalstu Ukrainas ievērojamajiem reformu centieniem, tostarp finansiālas palīdzības sniegšanu, piesaistot to konkrētās reformās panāktam progresam.

               (9)

               Tā kā Ukraina ir valsts, uz kuru attiecas EKP, būtu jāuzskata, ka tā ir tiesīga saņemt Savienības makrofinansiālo palīdzību.

               (10)

               Savienības makrofinansiālajai palīdzībai vajadzētu būt finanšu instrumentam, kas izmantojams ārkārtas gadījumos ar nolūku sniegt konkrētam mērķim nepiesaistītu atbalstu maksājumu bilances problēmu novēršanai, lai nodrošinātu saņēmējam nekavējoties vajadzīgo ārējo finansējumu, un tai būtu jābalsta tādas politikas programmas īstenošana, kas ietver tūlītējus stingrus korekcijas pasākumus un strukturālas reformas, kuru mērķis ir novērst maksājumu bilances problēmas īstermiņā.

               (11)

               Ņemot vērā to, ka Ukrainas maksājumu bilancē saglabājas būtisks ārējā finansējuma iztrūkums, kas pārsniedz SVF un citu daudzpusēju iestāžu piešķirtos resursus, pašreizējos ārkārtas apstākļos makrofinansiālā palīdzība, kuru Savienība sniegtu Ukrainai, ir uzskatāma par piemērotu atbildi uz Ukrainas lūgumu Savienībai atbalstīt ekonomikas stabilizāciju saistībā ar SVF programmu. Savienības makrofinansiālā palīdzība atbalstītu Ukrainas ekonomikas stabilizācijas un strukturālo reformu programmu, papildinot resursus, kas pieejami saskaņā ar SVF finansiālo vienošanos.

               (12)

               Ar Savienības makrofinansiālo palīdzību būtu jāatbalsta ilgtspējīgas ārējā finansējuma situācijas atjaunošana Ukrainā, tādējādi atbalstot tās ekonomisko un sociālo attīstību.

               (13)

               Savienības makrofinansiālās palīdzības apmēra noteikšana balstās uz Ukrainas atlikušo ārējā finansējuma vajadzību pilnīgu un kvantitatīvu novērtējumu, un tajā tiek ņemta vērā valsts spēja finansēt sevi ar pašas resursiem, jo īpaši izmantojot tās rīcībā esošās starptautiskās rezerves. Ar Savienības makrofinansiālo palīdzību būtu jāpapildina tās programmas un resursi, ko nodrošina SVF un Pasaules Banka. Palīdzības apmēra noteikšanā ņem vērā arī gaidāmo finansiālo ieguldījumu, ko sniedz divpusējie un daudzpusējie līdzekļu devēji, un vajadzību nodrošināt taisnīgu sloga sadali starp Savienību un citiem līdzekļu devējiem, kā arī citu Savienības ārējās finansēšanas instrumentu līdzšinējo izmantošanu Ukrainā un Savienības vispārējās iesaistes pievienoto vērtību.

               (14)

               Komisijai būtu jānodrošina, ka Savienības makrofinansiālā palīdzība juridiski un pēc būtības atbilst pamatprincipiem un mērķiem, kā arī pasākumiem, kas veikti dažādās jomās ārējā darbībā un citos attiecīgos Savienības politikas virzienos.

               (15)

               Ar Savienības makrofinansiālo palīdzību būtu jāatbalsta Savienības ārpolitika attiecībā uz Ukrainu. Komisijas dienestiem un Eiropas Ārējās darbības dienestam būtu cieši jāsadarbojas visu makrofinansiālās palīdzības sniegšanas laiku, lai koordinētu Savienības ārpolitiku un nodrošinātu tās saskaņotību.

               (16)

               Ar Savienības makrofinansiālo palīdzību būtu jāatbalsta Ukrainas apņēmība ievērot vērtības, kas tai ir kopīgas ar Savienību, ietverot demokrātiju, tiesiskumu, labu pārvaldību, cilvēktiesību ievērošanu, ilgtspējīgu attīstību un nabadzības samazināšanu, kā arī Ukrainas saistības ievērot atklātas, uz noteikumiem balstītas un godīgas tirdzniecības principus.

               (17)

               Savienības makrofinansiālās palīdzības piešķiršanas priekšnoteikumam vajadzētu būt tādam, ka Ukrainā tiek ievēroti efektīvi demokrātiskie mehānismi, tostarp daudzpartiju parlamentārā sistēma un tiesiskums, un tiek garantēta cilvēktiesību ievērošana. Turklāt ar Savienības makrofinansiālās palīdzības konkrētajiem mērķiem būtu jāuzlabo publiskā sektora finanšu pārvaldības sistēmu efektivitāte, pārredzamība un pārskatatbildība Ukrainā un būtu jāveicina strukturālās reformas, kuru mērķis ir atbalstīt ilgtspējīgu un iekļaujošu izaugsmi, darbvietu izveidi un fiskālo konsolidāciju. Komisijai un Eiropas Ārējās darbības dienestam būtu regulāri jāuzrauga gan priekšnoteikumu izpilde, gan minēto mērķu sasniegšana.

               (18)

               Lai nodrošinātu, ka Savienības finansiālās intereses, kas saistītas ar Savienības makrofinansiālo palīdzību, tiek efektīvi aizsargātas, Ukrainai būtu jāveic atbilstīgi pasākumi, lai novērstu un apkarotu krāpšanu, korupciju un jebkurus citus pārkāpumus saistībā ar Savienības makrofinansiālo palīdzību. Turklāt būtu jāparedz noteikumi, ka Komisija veic pārbaudes un ka Revīzijas palāta veic revīzijas.

               (19)

               Savienības makrofinansiālās palīdzības izmaksāšana neskar Eiropas Parlamenta un Padomes kā budžeta lēmējiestādes pilnvaras.

               (20)

               Savienības makrofinansiālās palīdzības summām vajadzētu atbilst budžeta apropriācijām, kas paredzētas daudzgadu finanšu shēmā.

               (21)

               Savienības makrofinansiālā palīdzība būtu jāpārvalda Komisijai. Lai nodrošinātu to, ka Eiropas Parlaments un Padome spēj sekot šā lēmuma īstenošanai, Komisijai šīs iestādes būtu regulāri jāinformē par norisēm saistībā ar palīdzību un jāsniedz tām attiecīgie dokumenti.

               (22)

               Lai nodrošinātu vienādus nosacījumus šā lēmuma īstenošanai, būtu jāpiešķir īstenošanas pilnvaras Komisijai. Minētās pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011 (7).

               (23)

               Uz Savienības makrofinansiālo palīdzību būtu jāattiecina ekonomikas politikas nosacījumi, kas jāparedz saprašanās memorandā. Lai nodrošinātu vienotus īstenošanas nosacījumus un panāktu efektivitāti, Komisija būtu jāpilnvaro risināt sarunas par šādiem nosacījumiem ar Ukrainas iestādēm dalībvalstu pārstāvju komitejas uzraudzībā saskaņā ar Regulu (ES) Nr. 182/2011. Saskaņā ar minēto regulu parasti būtu jāpiemēro konsultēšanās procedūra visos gadījumos, izņemot tos, kas paredzēti minētajā regulā. Ņemot vērā to, cik liela ietekme var būt palīdzībai, kas pārsniedz EUR 90 miljonus, ir lietderīgi paredzēt, ka attiecībā uz darbībām, kuras pārsniedz minēto robežvērtību, ir jāizmanto pārbaudes procedūra. Ņemot vērā Savienības makrofinansiālās palīdzības summu, kas paredzēta Ukrainai, saprašanās memoranda pieņemšanai, kā arī palīdzības samazināšanai, apturēšanai vai atcelšanai būtu jāpiemēro pārbaudes procedūra,

         IR PIEŅĒMUŠI ŠO LĒMUMU.
   1. pants
   1.   Savienība piešķir Ukrainai makrofinansiālo palīdzību ar maksimālo summu EUR 1 miljards (“Savienības makrofinansiālā palīdzība”), lai atbalstītu Ukrainas ekonomikas stabilizāciju un reformas. Minētā palīdzība dod ieguldījumu to Ukrainas maksājumu bilances vajadzību segšanā, kas konstatētas SVF programmā.
   2.   Visu Savienības makrofinansiālās palīdzības summu Ukrainai piešķir aizdevumu veidā. Komisija ir pilnvarota Savienības vārdā kapitāla tirgos vai no finanšu iestādēm aizņemties nepieciešamos līdzekļus un aizdot tos Ukrainai. Maksimālais vidējais aizdevumu atmaksas termiņš ir 15 gadi.
   3.   Savienības makrofinansiālās palīdzības izmaksāšanu pārvalda Komisija saskaņā ar nolīgumiem vai vienošanos, kas panākta starp SVF un Ukrainu, un atbilstīgi ekonomikas reformu pamatprincipiem un mērķiem, kas izklāstīti saskaņā ar EKP noslēgtajā asociācijas nolīgumā, kas paredz arī padziļinātas un visaptverošas brīvās tirdzniecības zonas izveidi.
   Komisija regulāri informē Eiropas Parlamentu un Padomi par norisēm saistībā ar Savienības makrofinansiālo palīdzību, tostarp par tās izmaksāšanu, un laikus iesniedz minētajām iestādēm attiecīgos dokumentus.
   4.   Savienības makrofinansiālā palīdzība ir pieejama divarpus gadus, sākot no pirmās dienas pēc 3. panta 1. punktā minētā saprašanās memoranda stāšanās spēkā.
   5.   Ja Ukrainas finanšu vajadzības Savienības makrofinansiālās palīdzības izmaksāšanas laikā būtiski samazinās salīdzinājumā ar sākotnējām prognozēm, Komisija saskaņā ar 7. panta 2. punktā minēto pārbaudes procedūru samazina palīdzības summu vai arī to aptur, vai atceļ.
   2. pants
   1.   Priekšnoteikums Savienības makrofinansiālās palīdzības piešķiršanai ir tas, ka Ukrainā tiek ievēroti efektīvi demokrātiskie mehānismi, tostarp daudzpartiju parlamentārā sistēma un tiesiskums, un tiek garantēta cilvēktiesību ievērošana.
   2.   Komisija un Eiropas Ārējās darbības dienests uzrauga 1. punktā minētā priekšnoteikuma ievērošanu visā Savienības makrofinansiālās palīdzības sniegšanas laikā.
   3.   Šā panta 1. un 2. punktu piemēro saskaņā ar Padomes Lēmumu 2010/427/ES (8).
   3. pants
   1.   Komisija saskaņā ar 7. panta 2. punktā minēto pārbaudes procedūru vienojas ar Ukrainas iestādēm par skaidri definētiem ekonomikas politikas un finanšu nosacījumiem, kuriem jāattiecas uz Savienības makrofinansiālo palīdzību un kuros galvenā uzmanība ir pievērsta strukturālām reformām un stabilām publiskajām finansēm, un kuri jāizklāsta saprašanās memorandā (“saprašanās memorands”), iekļaujot tajā arī minēto nosacījumu izpildes grafiku. Saprašanās memorandā izklāstītie ekonomikas politikas un finanšu nosacījumi atbilst 1. panta 3. punktā minētajiem nolīgumiem vai kārtībai, tostarp makroekonomikas korekciju un strukturālo reformu programmām, ko Ukraina īsteno ar SVF atbalstu.
   2.   Šā panta 1. punktā minēto nosacījumu mērķis jo īpaši ir stiprināt publiskā sektora finanšu pārvaldības sistēmu efektivitāti, pārredzamību un pārskatatbildību Ukrainā, tostarp attiecībā uz Savienības makrofinansiālās palīdzības izmantošanu. Izstrādājot politikas pasākumus, pienācīgi ņem vērā arī panākumus saistībā ar savstarpēju tirgus atvēršanu, uz noteikumiem balstītas un taisnīgas tirdzniecības attīstību un citas prioritātes Savienības ārpolitikas kontekstā. Komisija regulāri pārrauga panākumus minēto mērķu sasniegšanā.
   3.   Savienības makrofinansiālās palīdzības detalizētus finanšu noteikumus paredz aizdevuma nolīgumā, ko noslēdz Komisija un Ukrainas iestādes.
   4.   Komisija regulāri pārbauda, vai joprojām tiek izpildīti 4. panta 3. punktā minētie nosacījumi, tostarp to, vai Ukrainas ekonomikas politika atbilst Savienības makrofinansiālās palīdzības mērķiem. To darot, Komisija cieši sadarbojas ar SVF un Pasaules Banku un vajadzības gadījumā – ar Eiropas Parlamentu un Padomi.
   4. pants
   1.   Ievērojot 3. punktā minētos nosacījumus, Komisija Savienības makrofinansiālo palīdzību dara pieejamu divās aizdevuma daļās. Katra maksājuma apmēru nosaka saprašanās memorandā.
   2.   Savienības makrofinansiālās palīdzības summas vajadzības gadījumā nosaka saskaņā ar Padomes Regulu (EK, Euratom) Nr. 480/2009 (9).
   3.   Komisija pieņem lēmumu par maksājumu veikšanu, ja ir izpildīti visi turpmāk minētie nosacījumi:

               a)

               lēmuma 2. panta 1. punktā izklāstītais priekšnoteikums;

               b)

               pastāvīgi un sekmīgi tiek īstenota politikas programma ar stingriem korekcijas un strukturālo reformu pasākumiem, ko atbalsta ar SVF noslēgta vienošanās par kredītu, kura nav saistīta ar piesardzības pasākumiem;

               c)

               tiek sekmīgi īstenoti ekonomikas politikas un finanšu nosacījumi, par kuriem panākta vienošanās saprašanās memorandā.

         Otro maksājumu principā veic ne agrāk kā trīs mēnešus pēc pirmā maksājuma veikšanas.
   4.   Ja 3. punkta pirmajā daļā minētie nosacījumi nav izpildīti, Komisija uz laiku aptur vai atceļ Savienības makrofinansiālās palīdzības izmaksu. Šādos gadījumos Komisija informē Eiropas Parlamentu un Padomi par apturēšanas vai atcelšanas iemesliem.
   5.   Savienības makrofinansiālo palīdzību izmaksā Ukrainas Valsts bankai. Ievērojot noteikumus, kas jāparedz saprašanās memorandā, tostarp apstiprinājumu par atlikušajām budžeta finansēšanas vajadzībām, Savienības līdzekļus var pārskaitīt Ukrainas Finanšu ministrijai kā galīgajam saņēmējam.
   5. pants
   1.   Ar Savienības makrofinansiālo palīdzību saistītās aizņēmuma un aizdevuma darbības veic euro, izmantojot vienu un to pašu valutēšanas dienu, un tās Savienību neiesaista maksājuma termiņu pārcelšanā un nepakļauj to maiņas kursa vai procentu likmju riskam vai jebkādam citam komercriskam.
   2.   Ja apstākļi ļauj un Ukraina to lūdz, Komisija var veikt vajadzīgos pasākumus, lai nodrošinātu, ka aizdevuma noteikumos tiek iekļauta klauzula par pirmstermiņa atmaksu un ka tāda pati klauzula tiek ietverta aizņēmuma operāciju noteikumos.
   3.   Ja apstākļi ļauj samazināt aizdevuma procentu likmi un Ukraina to lūdz, Komisija var nolemt refinansēt visu tās sākotnējo aizdevumu vai tā daļu vai pārstrukturēt atbilstošos finanšu nosacījumus. Refinansēšanas vai pārstrukturēšanas darbības veic saskaņā ar 1. un 4. punktu, un ar tām nevar pagarināt attiecīgo aizņēmumu atmaksas termiņu vai palielināt neatmaksātā kapitāla summu refinansēšanas vai pārstrukturēšanas dienā.
   4.   Visas izmaksas, kas Savienībai rodas saistībā ar šajā lēmumā paredzētajām aizņēmuma un aizdevuma operācijām, sedz Ukraina.
   5.   Komisija informē Eiropas Parlamentu un Padomi par to, kā norisinās 2. un 3. punktā minētās operācijas.
   6. pants
   1.   Savienības makrofinansiālo palīdzību īsteno saskaņā ar Eiropas Parlamenta un Padomes Regulu (ES, Euratom) Nr. 966/2012 (10) un Komisijas Deleģēto regulu (ES) Nr. 1268/2012 (11).
   2.   Savienības makrofinansiālo palīdzību īsteno saskaņā ar tiešu pārvaldību.
   3.   Aizdevuma nolīgumā, kas minēts 3. panta 3. punktā, paredz noteikumus, ar kuriem:

               a)

               nodrošina, ka Ukraina regulāri pārbauda, vai no Savienības budžeta piešķirtais finansējums tiek pareizi izmantots, veic piemērotus pasākumus pārkāpumu un krāpšanas novēršanai un vajadzības gadījumā uzsāk tiesvedību, lai atgūtu visus izšķērdētos līdzekļus, kas piešķirti saskaņā ar šo lēmumu;

               b)

               saskaņā ar Padomes Regulām (EK, Euratom) Nr. 2988/95 (12) un (Euratom, EK) Nr. 2185/96 (13) un Eiropas Parlamenta un Padomes Regulu (EK, Euratom) Nr. 883/2013 (14) nodrošina Savienības finansiālo interešu aizsardzību, jo īpaši paredzot konkrētus pasākumus, ar kuriem novērš un apkaro krāpšanu, korupciju un jebkurus citus pārkāpumus, kas ietekmē Savienības makrofinansiālo palīdzību;

               c)

               nepārprotami pilnvaro Komisiju, tostarp Eiropas Biroju krāpšanas apkarošanai vai tā pārstāvjus, veikt pārbaudes, tostarp pārbaudes un apskates uz vietas;

               d)

               nepārprotami pilnvaro Komisiju un Revīzijas palātu veikt revīzijas laikposmā, kad ir pieejama Savienības makrofinansiālā palīdzība, un pēc tam, tostarp veikt dokumentu revīzijas un revīzijas uz vietas, piemēram, operatīvos novērtējumus; un

               e)

               nodrošina, ka Savienība ir tiesīga saņemt aizdevuma atmaksu pirms termiņa, ja tiek konstatēts, ka saistībā ar Savienības makrofinansiālās palīdzības pārvaldību Ukraina ir iesaistījusies krāpnieciskā vai koruptīvā darbībā vai jebkādā citā nelikumīgā darbībā, kas kaitē Savienības finansiālajām interesēm.

         4.   Pirms Savienības makrofinansiālās palīdzības īstenošanas Komisija, veicot operatīvu novērtējumu, izvērtē, vai pareizi darbojas ar šo palīdzību saistītie Ukrainas finanšu noteikumi, administratīvās procedūras un iekšējās un ārējās kontroles mehānismi.
   7. pants
   1.   Komisijai palīdz komiteja. Minētā komiteja ir komiteja Regulas (ES) Nr. 182/2011 nozīmē.
   2.   Ja ir atsauce uz šo punktu, piemēro Regulas (ES) Nr. 182/2011 5. pantu.
   8. pants
   1.   Katru gadu līdz 30. jūnijam Komisija iesniedz Eiropas Parlamentam un Padomei ziņojumu par šā lēmuma īstenošanu iepriekšējā gadā, ietverot minētās īstenošanas novērtējumu. Minētajā ziņojumā:

               a)

               izvērtē Savienības makrofinansiālās palīdzības īstenošanā gūtos panākumus;

               b)

               izvērtē Ukrainas ekonomikas stāvokli un perspektīvas, kā arī 3. panta 1. punktā minēto politisko pasākumu īstenošanā gūtos panākumus;

               c)

               norāda saistību starp saprašanās memorandā izklāstītajiem ekonomiskās politikas nosacījumiem, Ukrainas faktisko ekonomisko un fiskālo situāciju un Komisijas lēmumiem izmaksāt Savienības makrofinansiālās palīdzības daļas.

         2.   Ne vēlāk kā divus gadus pēc 1. panta 4. punktā minētā pieejamības perioda beigām Komisija iesniedz Eiropas Parlamentam un Padomei ex post izvērtējuma ziņojumu, kurā izvērtēti izmaksātās Savienības makrofinansiālās palīdzības rezultāti un efektivitāte un tas, kādā mērā tā ir veicinājusi palīdzības mērķu sasniegšanu.
   9. pants
   Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

      Strasbūrā, 2018. gada 4. jūlijā

            Eiropas Parlamenta vārdā –

            priekšsēdētājs

         A. TAJANI

            Padomes vārdā –

            priekšsēdētāja

         K. EDTSTADLER

      (1)  Eiropas Parlamenta 2018. gada 13. jūnija nostāja (Oficiālajā Vēstnesī vēl nav publicēta) un Padomes 2018. gada 26. jūnija lēmums.

      (2)  Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (OV L 161, 29.5.2014., 3. lpp.).

      (3)  Padomes Lēmums 2002/639/EK (2002. gada 12. jūlijs), ar kuru paredz papildu makrofinansiālo palīdzību Ukrainai (OV L 209, 6.8.2002., 22. lpp.).

      (4)  Eiropas Parlamenta un Padomes Lēmums Nr. 646/2010/ES (2010. gada 7. jūlijs), ar ko piešķir makrofinansiālo palīdzību Ukrainai (OV L 179, 14.7.2010., 1. lpp.).

      (5)  Padomes Lēmums 2014/215/ES (2014. gada 14. aprīlis), ar kuru paredz makrofinansiālo palīdzību Ukrainai (OV L 111, 15.4.2014., 85. lpp.).

      (6)  Eiropas Parlamenta un Padomes Lēmums (ES) 2015/601 (2015. gada 15. aprīlis), ar kuru paredz makrofinansiālo palīdzību Ukrainai (OV L 100, 17.4.2015., 1. lpp.).

      (7)  Eiropas Parlamenta un Padomes Regula (ES) Nr. 182/2011 (2011. gada 16. februāris), ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).

      (8)  Padomes Lēmums 2010/427/ES (2010. gada 26. jūlijs), ar ko nosaka Eiropas Ārējās darbības dienesta organizatorisko struktūru un darbību (OV L 201, 3.8.2010., 30. lpp.).

      (9)  Padomes Regula (EK, Euratom) Nr. 480/2009 (2009. gada 25. maijs), ar ko izveido Garantiju fondu ārējai darbībai (OV L 145, 10.6.2009., 10. lpp.).

      (10)  Eiropas Parlamenta un Padomes Regula (ES, Euratom) Nr. 966/2012 (2012. gada 25. oktobris) par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).

      (11)  Komisijas Deleģētā regula (ES) Nr. 1268/2012 (2012. gada 29. oktobris) par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem (OV L 362, 31.12.2012., 1. lpp.).

      (12)  Padomes Regula (EK, Euratom) Nr. 2988/95 (1995. gada 18. decembris) par Eiropas Kopienu finanšu interešu aizsardzību (OV L 312, 23.12.1995., 1. lpp.).

      (13)  Padomes Regula (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām (OV L 292, 15.11.1996., 2. lpp.).

      (14)  Eiropas Parlamenta un Padomes Regula (ES, Euratom) Nr. 883/2013 (2013. gada 11. septembris) par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999 (OV L 248, 18.9.2013., 1. lpp.).

      EIROPAS PARLAMENTA, PADOMES UN KOMISIJAS KOPĪGAIS PAZIŅOJUMS
      Parlaments, Padome un Komisija atgādina, ka makrofinansiālās palīdzības piešķiršanas priekšnoteikums ir tas, ka saņēmējvalstī tiek respektēti efektīvi demokrātiskie mehānismi, tostarp daudzpartiju parlamentārā sistēma, un tiesiskums, kā arī tiek garantēta cilvēktiesību ievērošana.
      Komisija un Eiropas Ārējās darbības dienests uzrauga šā priekšnoteikuma ievērošanu visā Savienības makrofinansiālās palīdzības sniegšanas laikā.
      Ņemot vērā to, ka nav izpildīti nosacījumi par cīņu pret korupciju un tāpēc ir atcelts saskaņā ar Lēmumu (ES) 2015/601 paredzētais iepriekšējās makrofinansiālās palīdzības programmas trešais maksājums, Eiropas Parlaments, Padome un Komisija uzsver, ka turpmākas makrofinansiālās palīdzības piešķiršana būs atkarīga no sasniegumiem cīņā pret korupciju Ukrainā. Šim nolūkam saprašanās memorandā, par kuru Eiropas Savienība un Ukraina vienosies, ekonomikas politikas un finanšu nosacījumos cita starpā jāparedz pienākumi stiprināt pārvaldību, administratīvās spējas un institucionālo struktūru, jo īpaši cīņai pret korupciju Ukrainā, konkrētāk, saistībā ar aktīvu deklarāciju pārbaudes sistēmu, uzņēmumu faktisko īpašumtiesību datu pārbaudi un labi funkcionējošu specializētu korupcijas apkarošanas tiesu saskaņā ar Venēcijas komisijas ieteikumiem. Jāizskata iespēja paredzēt arī nosacījumus par cīņu pret nelikumīgi iegūtu līdzekļu legalizāciju un nodokļu apiešanu. Saskaņā ar 4. panta 4. punktu, ja nosacījumi nav izpildīti, Komisija uz laiku pārtrauc vai atceļ makrofinansiālās palīdzības izmaksāšanu.
      Komisija regulāri informē Eiropas Parlamentu un Padomi par norisēm saistībā ar palīdzību un sniedz tiem attiecīgos dokumentus, kā arī pēc katras izmaksas publiski ziņo par visu to ekonomikas politikas un finanšu nosacījumu izpildi, kas ir saistīti ar attiecīgo izmaksu, jo īpaši par nosacījumiem, kuri attiecas uz cīņu pret korupciju.
      Eiropas Parlaments, Padome un Komisija atgādina, ka ar šo makrofinansiālo palīdzību jāsekmē vērtības, kuras Ukrainai kopīgas ar Eiropas Savienību, tostarp ilgtspējīga un sociāli atbildīga attīstība, kas palīdz radīt darbvietas un samazināt nabadzību, un stingra apņemšanās veidot spēcīgu pilsonisko sabiedrību. Komisija kopā ar projektu Komisijas īstenošanas lēmumam, ar ko apstiprina saprašanās memorandu, iesniedz analīzi par makrofinansiālās palīdzības paredzamo sociālo ietekmi. Saskaņā ar Regulu (ES) Nr. 182/2011 šo analīzi iesniedz dalībvalstu komitejai un dara pieejamu Parlamentam un Padomei, izmantojot komitejas darbību reģistru.


               6.7.2018

               LV

               Eiropas Savienības Oficiālais Vēstnesis

               C 238/409

         P8_TA(2016)0500
   Revīzijas palātas locekļa iecelšana amatā: Juhan Parts

   Eiropas Parlamenta 2016. gada 14. decembra lēmums par priekšlikumu iecelt Juhan Parts par Revīzijas palātas locekli (C8-0445/2016 – 2016/0817(NLE))
   (Apspriešanās)
   (2018/C 238/30)

      Eiropas Parlaments,

               —

               ņemot vērā Līguma par Eiropas Savienības darbību 286. panta 2. punktu, saskaņā ar kuru Padome ar to ir apspriedusies (C8-0445/2016),

               —

               ņemot vērā Reglamenta 121. pantu,

               —

               ņemot vērā Budžeta kontroles komitejas ziņojumu (A8-0375/2016),

               A.

               tā kā Parlamenta Budžeta kontroles komiteja pārbaudīja amata kandidāta atbilstību, jo īpaši ņemot vērā Līguma par Eiropas Savienības darbību 286. panta 1. punktā noteiktās prasības;

               B.

               tā kā Budžeta kontroles komiteja 2016. gada 5. decembra sanāksmē uzklausīja Padomes izvirzīto Revīzijas palātas locekļa amata kandidātu,

               1.

               sniedz labvēlīgu atzinumu par Padomes priekšlikumu iecelt Juhan Parts par Revīzijas palātas locekli;

               2.

               uzdod priekšsēdētājam šo lēmumu nosūtīt Padomei un informēšanas nolūkā Revīzijas palātai, pārējām Eiropas Savienības iestādēm un dalībvalstu revīzijas iestādēm.


title: Padomes Lēmums (KĀDP) 2018/964. (2018. gada 5. jūlijs), ar kuru groza Lēmumu 2014/512/KĀDP par ierobežojošiem pasākumiem saistībā ar Krievijas darbībām, kas destabilizē situāciju Ukrainā

text:
               9.7.2018

               LV

               Eiropas Savienības Oficiālais Vēstnesis

               L 172/3

         PADOMES LĒMUMS (KĀDP) 2018/964.
   (2018. gada 5. jūlijs),
   ar kuru groza Lēmumu 2014/512/KĀDP par ierobežojošiem pasākumiem saistībā ar Krievijas darbībām, kas destabilizē situāciju Ukrainā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 31. jūlijā pieņēma Lēmumu 2014/512/KĀDP (1).

               (2)

               Eiropadome 2015. gada 19. martā vienojās, ka tiks veikti vajadzīgie pasākumi, lai ierobežojošo pasākumu piemērošanas ilgumu skaidri saistītu ar Minskas vienošanos pilnīgu īstenošanu, paturot prātā, ka pilnīga īstenošana bija paredzēta 2015. gada 31. decembrī.

               (3)

               Padome 2017. gada 21. decembrī atjaunoja Lēmumu 2014/512/KĀDP līdz 2018. gada 31. jūlijam, lai dotu tai iespēju turpināt izvērtēt Minskas vienošanos īstenošanu (2).

               (4)

               Pēc Minskas vienošanos izvērtēšanas Padome uzskata, ka Lēmums 2014/512/KĀDP būtu jāatjauno vēl uz sešiem mēnešiem, lai dotu Padomei iespēju turpināt izvērtēt to īstenošanu.

               (5)

               Tādēļ būtu attiecīgi jāgroza Lēmums 2014/512/KĀDP,

         IR PIEŅĒMUSI ŠO LĒMUMU.
   1. pants
   Lēmuma 2014/512/KĀDP 9. panta 1. punkta pirmo daļu aizstāj ar šādu:

      “1.   Šo lēmumu piemēro līdz 2019. gada 31. janvārim.”

   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2018. gada 5. jūlijā

            Padomes vārdā –

            priekšsēdētājs

         G. BLÜMEL

      (1)  Padomes Lēmums 2014/512/KĀDP (2014. gada 31. jūlijs) par ierobežojošiem pasākumiem saistībā ar Krievijas darbībām, kas destabilizē situāciju Ukrainā (OV L 229, 31.7.2014., 13. lpp.).

      (2)  Padomes Lēmums (KĀDP) 2017/2426 (2017. gada 21. decembris), ar kuru groza Lēmumu 2014/512/KĀDP par ierobežojošiem pasākumiem saistībā ar Krievijas darbībām, kas destabilizē situāciju Ukrainā (OV L 343, 22.12.2017., 77. lpp.).


title: Padomes Lēmums (ES) 2018/965 (2018. gada 6. jūlijs) par finanšu iemaksām, kas jāveic dalībvalstīm, lai finansētu Eiropas Attīstības fondu, tostarp otro maksājumu un pārskatīto gada iemaksas summu 2018. gadam

text:
               9.7.2018

               LV

               Eiropas Savienības Oficiālais Vēstnesis

               L 172/4

         PADOMES LĒMUMS (ES) 2018/965
   (2018. gada 6. jūlijs)
   par finanšu iemaksām, kas jāveic dalībvalstīm, lai finansētu Eiropas Attīstības fondu, tostarp otro maksājumu un pārskatīto gada iemaksas summu 2018. gadam
   EIROPAS SAVIENĪBAS PADOME,
   ņemot vērā Līgumu par Eiropas Savienību un Līgumu par Eiropas Savienības darbību,
   ņemot vērā Padomē sanākušo Eiropas Savienības dalībvalstu valdību pārstāvju Iekšējo nolīgumu par Eiropas Savienības palīdzības finansēšanu atbilstīgi daudzgadu finanšu shēmai laikposmam no 2014. gada līdz 2020. gadam saskaņā ar ĀKK un ES Partnerattiecību nolīgumu un par finansiālas palīdzības piešķiršanu aizjūras zemēm un teritorijām, kurām piemēro Līguma par Eiropas Savienības darbību ceturto daļu (1), un jo īpaši tā 7. pantu,
   ņemot vērā Padomes Regulu (ES) 2015/323 (2015. gada 2. marts) par finanšu regulu, ko piemēro 11. Eiropas Attīstības fondam (2), un jo īpaši tās 21. panta 3. un 4. punktu,
   ņemot vērā Eiropas Komisijas priekšlikumu,
   tā kā:

               (1)

               Saskaņā ar Regulas (ES) 2015/323 (“11. EAF finanšu regula”) 21. panta 3. punktā noteikto procedūru Komisijai līdz 2018. gada 15. jūnijam ir jāiesniedz priekšlikums, norādot iemaksas otrās daļas summu 2018. gadam un pārskatīto gada iemaksas summu 2018. gadam gadījumos, kad minētā gada summa atšķiras no faktiskajām vajadzībām.

               (2)

               Saskaņā ar 11. EAF finanšu regulas 52. pantu Eiropas Investīciju banka (“EIB”) 2018. gada 15. aprīlī nosūtīja Komisijai atjauninātās saistību un maksājumu aplēses par tās pārvaldītajiem instrumentiem.

               (3)

               11. EAF finanšu regulas 22. panta 1. punktā ir noteikts, ka, aicinot veikt iemaksas, vispirms izlieto summas, kas paredzētas iepriekšējos EAF. Tāpēc būtu jāsniedz aicinājums saskaņā ar 10. EAF veikt iemaksas EIB un saskaņā ar 11. EAF – Komisijai.

               (4)

               Padome 2017. gada 20. novembrī pieņēma Lēmumu (ES) 2017/2171 (3), nosakot dalībvalstu EAF iemaksu gada summu 2018. gadam – EUR 4 550 000 000 Komisijai un EUR 250 000 000 EIB,

         IR PIEŅĒMUSI ŠO LĒMUMU.
   1. pants
   Individuālās EAF iemaksas, kas dalībvalstīm jāveic Komisijai un EIB kā otrais maksājums par 2018. gadu, ir norādītas pielikumā iekļautajā tabulā.
   2. pants
   Ar šo tiek noteikta pārskatītā dalībvalstu EAF iemaksu gada summa 2018. gadam EUR 4 500 000 000 apmērā. To sadala EUR 4 250 000 000 Komisijai un EUR 250 000 000 – EIB.
   3. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2018. gada 6. jūlijā

            Padomes vārdā –

            priekšsēdētājs

         G. BLÜMEL

      (1)  OV L 210, 6.8.2013., 1. lpp.

      (2)  OV L 58, 3.3.2015., 17. lpp.

      (3)  Padomes Lēmums (ES) 2017/2171 (2017. gada 20. novembris) par finanšu iemaksām, kas jāveic dalībvalstīm, lai finansētu Eiropas Attīstības fondu, tostarp maksimālo gada iemaksas summu 2019. gadam, gada iemaksas summu 2018. gadam, pirmo maksājumu 2018. gadam un provizorisku un nesaistošu prognozi attiecībā uz gaidāmajām gada iemaksu summām 2020. un 2021. gadam (OV L 306, 22.11.2017., 21. lpp.).

      PIELIKUMS

                  DALĪBVALSTIS

                  10. EAF sadalījums %

                  11. EAF sadalījums %

                  2. maksājums 2018. gadā (EUR)

                  Kopā

                  Komisijai
                  11. EAF

                  EIB
                  10. EAF

                  BEĻĢIJA

                  3,53

                  3,24927

                  42 240 510,00

                  3 530 000,00

                  45 770 510,00

                  BULGĀRIJA

                  0,14

                  0,21853

                  2 840 890,00

                  140 000,00

                  2 980 890,00

                  ČEHIJAS REPUBLIKA

                  0,51

                  0,79745

                  10 366 850,00

                  510 000,00

                  10 876 850,00

                  DĀNIJA

                  2,00

                  1,98045

                  25 745 850,00

                  2 000 000,00

                  27 745 850,00

                  VĀCIJA

                  20,50

                  20,57980

                  267 537 400,00

                  20 500 000,00

                  288 037 400,00

                  IGAUNIJA

                  0,05

                  0,08635

                  1 122 550,00

                  50 000,00

                  1 172 550,00

                  ĪRIJA

                  0,91

                  0,94006

                  12 220 780,00

                  910 000,00

                  13 130 780,00

                  GRIEĶIJA

                  1,47

                  1,50735

                  19 595 550,00

                  1 470 000,00

                  21 065 550,00

                  SPĀNIJA

                  7,85

                  7,93248

                  103 122 240,00

                  7 850 000,00

                  110 972 240,00

                  FRANCIJA

                  19,55

                  17,81269

                  231 564 970,00

                  19 550 000,00

                  251 114 970,00

                  HORVĀTIJA

                  0,00

                  0,22518

                  2 927 340,00

                  0,00

                  2 927 340,00

                  ITĀLIJA

                  12,86

                  12,53009

                  162 891 170,00

                  12 860 000,00

                  175 751 170,00

                  KIPRA

                  0,09

                  0,11162

                  1 451 060,00

                  90 000,00

                  1 541 060,00

                  LATVIJA

                  0,07

                  0,11612

                  1 509 560,00

                  70 000,00

                  1 579 560,00

                  LIETUVA

                  0,12

                  0,18077

                  2 350 010,00

                  120 000,00

                  2 470 010,00

                  LUKSEMBURGA

                  0,27

                  0,25509

                  3 316 170,00

                  270 000,00

                  3 586 170,00

                  UNGĀRIJA

                  0,55

                  0,61456

                  7 989 280,00

                  550 000,00

                  8 539 280,00

                  MALTA

                  0,03

                  0,03801

                  494 130,00

                  30 000,00

                  524 130,00

                  NĪDERLANDE

                  4,85

                  4,77678

                  62 098 140,00

                  4 850 000,00

                  66 948 140,00

                  AUSTRIJA

                  2,41

                  2,39757

                  31 168 410,00

                  2 410 000,00

                  33 578 410,00

                  POLIJA

                  1,30

                  2,00734

                  26 095 420,00

                  1 300 000,00

                  27 395 420,00

                  PORTUGĀLE

                  1,15

                  1,19679

                  15 558 270,00

                  1 150 000,00

                  16 708 270,00

                  RUMĀNIJA

                  0,37

                  0,71815

                  9 335 950,00

                  370 000,00

                  9 705 950,00

                  SLOVĒNIJA

                  0,18

                  0,22452

                  2 918 760,00

                  180 000,00

                  3 098 760,00

                  SLOVĀKIJA

                  0,21

                  0,37616

                  4 890 080,00

                  210 000,00

                  5 100 080,00

                  SOMIJA

                  1,47

                  1,50909

                  19 618 170,00

                  1 470 000,00

                  21 088 170,00

                  ZVIEDRIJA

                  2,74

                  2,93911

                  38 208 430,00

                  2 740 000,00

                  40 948 430,00

                  APVIENOTĀ KARALISTE

                  14,82

                  14,67862

                  190 822 060,00

                  14 820 000,00

                  205 642 060,00

                  KOPĀ ES-28

                  100,00

                  100,00

                  1 300 000 000,00

                  100 000 000,00

                  1 400 000 000,00


title: Eiropas Parlamenta un Padomes Lēmums (ES) 2018/1093 (2018. gada 4. jūlijs) par Eiropas Globalizācijas pielāgošanās fonda izmantošanu saskaņā ar Francijas pieteikumu EGF/2017/009 FR/Air France

text:
                  7.8.2018

                  LV

                  Eiropas Savienības Oficiālais Vēstnesis

                  L 200/44

         EIROPAS PARLAMENTA UN PADOMES LĒMUMS (ES) 2018/1093
         (2018. gada 4. jūlijs)
         par Eiropas Globalizācijas pielāgošanās fonda izmantošanu saskaņā ar Francijas pieteikumu EGF/2017/009 FR/Air France

         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1309/2013 (2013. gada 17. decembris) par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006 (1), un jo īpaši tās 15. panta 4. punktu,
         ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību (2) un jo īpaši tā 13. punktu,
         ņemot vērā Eiropas Komisijas priekšlikumu,
         tā kā:

                     (1)

                     Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kas atlaisti no darba, un pašnodarbinātām personām, kuru darbība ir beigusies tādēļ, ka globalizācijas dēļ ir notikušas lielas strukturālas pārmaiņas pasaules tirdzniecības modeļos, turpinās globālā finanšu un ekonomikas krīze vai ir sākusies jauna globāla finanšu un ekonomikas krīze, un lai palīdzētu viņiem no jauna iekļauties darba tirgū.

                     (2)

                     EGF var izmantot, nepārsniedzot maksimālo summu 150 miljoni EUR gadā (2011. gada cenās), kā noteikts 12. pantā Padomes Regulā (ES, Euratom) Nr. 1311/2013 (3).

                     (3)

                     Francija 2017. gada 23. oktobrī iesniedza pieteikumu par EGF izmantošanu attiecībā uz atlaišanas gadījumiem uzņēmumā Air France Francijā. Pieteikums tika papildināts ar papildu informāciju, kas iesniegta saskaņā ar Regulas (ES) Nr. 1309/2013 8. panta 3. punktu. Šis pieteikums atbilst Regulas (ES) Nr. 1309/2013 13. pantā noteiktajām prasībām par EGF finansiālā ieguldījuma noteikšanu.

                     (4)

                     Tādēļ EGF būtu jāizmanto, lai sniegtu finansiālu ieguldījumu 9 894 483 EUR apmērā saistībā ar Francijas iesniegto pieteikumu.

                     (5)

                     Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

            1. pants
            Savienības 2018. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 9 894 483 saistību un maksājumu apropriācijās.

            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2018. gada 4. jūlija.

            Strasbūrā, 2018. gada 4. jūlijā

                  Eiropas Parlamenta vārdā –

                  priekšsēdētājs

               A. TAJANI

                  Padomes vārdā –

                  priekšsēdētāja

               K. EDTSTADLER

            (1)  OV L 347, 20.12.2013., 855. lpp.

            (2)  OV C 373, 20.12.2013., 1. lpp.

            (3)  Padomes Regula (ES, Euratom) Nr. 1311/2013 (2013. gada 2. decembris), ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).


title: Komisijas Lēmums (2018. gada 9. augusts), ar ko izveido ekspertu grupu, kura veic Koordinācijas padomes funkcijas attiecībā uz Savienības darbībām radikalizācijas novēršanai un apkarošanai

text:
                  10.8.2018

                  LV

                  Eiropas Savienības Oficiālais Vēstnesis

                  C 281/3

         KOMISIJAS LĒMUMS
         (2018. gada 9. augusts),
         ar ko izveido ekspertu grupu, kura veic Koordinācijas padomes funkcijas attiecībā uz Savienības darbībām radikalizācijas novēršanai un apkarošanai
         (2018/C 281/03)
         EIROPAS KOMISIJA,
         ņemot vērā Līgumu par Eiropas Savienības darbību,
         tā kā:

                     (1)

                     Lai pastiprinātu centienus novērst un apkarot radikalizāciju, kas ved uz vardarbīgu ekstrēmismu un terorismu, un lai uzlabotu sadarbību un koordināciju starp visām attiecīgajām ieinteresētajām personām, Komisija ar 2017. gada 27. jūlija Lēmumu C(2017) 5149 final (1) izveidoja Augsta līmeņa ekspertu grupu radikalizācijas jautājumos.

                     (2)

                     Augsta līmeņa ekspertu grupa radikalizācijas jautājumos savā galīgajā ziņojumā (2), kas pieņemts 2018. gada 18. maijā, izklāstīja vairākus konkrētus ieteikumus, lai palīdzētu izstrādāt un īstenot mērķtiecīgākus un efektīvākus pasākumus nolūkā novērst un apkarot radikalizāciju Savienības un dalībvalstu līmenī. Ieteikumos paredzēts izveidot Savienības sadarbības mehānismu, lai nodrošinātu politikas veidotāju, praktiķu un pētnieku ciešāku koordināciju, ciešāku sadarbību starp dažādām Savienības iniciatīvām, kā arī lielāku dalībvalstu iesaisti attiecībā uz konsultācijām par Savienības līmeņa darbību stratēģiskajām prioritātēm, kuru mērķis ir atbalstīt dalībvalstu centienus tādas radikalizācijas novēršanā un apkarošanā, kas ved uz vardarbīgu ekstrēmismu un terorismu.

                     (3)

                     Lai nodrošinātu dalībvalstu ciešāku iesaisti, ir jāizveido ekspertu grupa, kas veic Koordinācijas padomes funkcijas attiecībā uz Savienības darbībām radikalizācijas novēršanai un apkarošanai (“Koordinācijas padome”), un jānosaka tās uzdevumi un struktūra.

                     (4)

                     Koordinācijas padomei būtu jānodrošina dalībvalstīm iespēja konsultēt Komisiju par stratēģiskām ievirzēm, kas nodrošina, ka Savienības iniciatīvas un instrumenti visu vardarbīga ekstrēmisma un terorisma veidu novēršanas un apkarošanas jomā ir vērsti uz attiecīgo ieinteresēto personu vajadzībām un prasībām dalībvalstīs un uz Savienības līmeņa prioritātēm.

                     (5)

                     Lai apkopotu Eiropas mērogā un nacionālajā mērogā pastāvošos attiecīgos viedokļus un zināšanas, Koordinācijas padomē pilntiesīgu locekļu statusā būtu jāiekļauj dalībvalstu kompetento iestāžu augsta līmeņa pārstāvji un novērotāju statusā – Eiropas Ārējās darbības dienesta (3) pārstāvji un ES terorisma apkarošanas koordinators (4) saskaņā ar to institucionālajām pilnvarām. Būtu jānosaka noteikumi par Koordinācijas padomes locekļiem pieejamās informācijas izpaušanu.

                     (6)

                     Personas dati būtu jāapstrādā saskaņā ar Eiropas Parlamenta un Padomes Regulu (EK) Nr. 45/2001 (5).

                     (7)

                     2017. gada 27. jūlija Lēmums C(2017) 5149 final būtu jāatceļ,

               IR PIEŅĒMUSI ŠO LĒMUMU.

            1. pants
            Priekšmets
            Tiek izveidota ekspertu grupa, kas veic Koordinācijas padomes funkcijas attiecībā uz Savienības darbībām radikalizācijas novēršanai un apkarošanai (“Koordinācijas padome”).

            2. pants
            Uzdevumi
            Koordinācijas padome konsultē Komisiju par:

                        a)

                        stratēģiskajām prioritātēm un ievirzēm Savienības sadarbībā tādas radikalizācijas, kas ved uz vardarbīgu ekstrēmismu un terorismu, novēršanas un apkarošanas jomā; un

                        b)

                        iespējamiem trūkumiem Savienības sadarbībā tādas radikalizācijas, kas ved uz vardarbīgu ekstrēmismu un terorismu, novēršanas un apkarošanas jomā un tās uzlabošanas iespējām, kā arī Savienības līmeņa pasākumu un mehānismu novērtēšanu.

            3. pants
            Koordinācijas padomes locekļi

               1.   Koordinācijas padomi veido dalībvalstu kompetento iestāžu pārstāvji.

               2.   Dalībvalstu kompetentās iestādes izraugās ne vairāk kā divus augsta līmeņa pārstāvjus un ne vairāk kā divus aizvietotājus un atbild par to, lai to pārstāvji sniegtu augsta līmeņa zināšanas.

            4. pants
            Priekšsēdētājs
            Koordinācijas padomi vada Komisijas Migrācijas un iekšlietu ģenerāldirektorāta (“HOME ĢD”) ģenerāldirektors vai ģenerāldirektora vietnieks.

            5. pants
            Darbība

               1.   Koordinācijas padome rīkojas pēc tās priekšsēdētāja pieprasījuma saskaņā ar Komisijas Horizontālajiem noteikumiem par ekspertu grupām (“horizontālie noteikumi”) (6).

               2.   Koordinācijas padomes sanāksmes parasti notiek Komisijas telpās.

               3.   Koordinācijas padome sanāk vismaz reizi gadā.

               4.   Atbalsta un koordinācijas struktūra HOME ĢD ietvaros nodrošina Koordinācijas padomei sekretariāta pakalpojumus, sadarbībā ar attiecīgajiem Komisijas ģenerāldirektorātiem sagatavo darbu, cita starpā, apkopojot dalībvalstu, pētnieku un praktiķu zināšanas par notikumu gaitu, tendencēm un nepieciešamību rīkoties, un nodrošina piemērotus turpmākos pasākumus. Koordinācijas padomes sanāksmēs var piedalīties ieinteresēti Komisijas ierēdņi no attiecīgajām struktūrvienībām.

               5.   Vienojoties ar priekšsēdētāju, Koordinācijas padome ar vienkāršu balsu vairākumu var pieņemt lēmumu, ka apspriedes būs atklātas.

               6.   Apspriežu protokoli par visiem darba kārtības punktiem un Koordinācijas padomes sniegtajiem atzinumiem ir jēgpilni un pilnīgi. Protokolus priekšsēdētāja pārraudzībā sagatavo atbalsta un koordinācijas struktūra.

               7.   Atzinumus, ieteikumus vai ziņojumus Koordinācijas padome pieņem vienprātīgi. Balsojuma gadījumā tā rezultātu nosaka ar vienkāršu balsu vairākumu. Locekļiem, kuri balsojuši pret, ir tiesības pieprasīt, lai atzinumiem, ieteikumiem vai ziņojumiem pievieno dokumentu, kurā sniegts viņu nostājas pamatojuma kopsavilkums.

            6. pants
            Pieaicinātie eksperti
            Darbam Koordinācijas padomē priekšsēdētājs var ad hoc kārtībā pieaicināt ekspertus, kuriem ir īpašas zināšanas darba kārtības jautājumā. Šie eksperti var pārstāvēt privāto vai publisko sektoru.

            7. pants
            Novērotāji

               1.   ES terorisma apkarošanas koordinatoram un Eiropas Ārējās darbības dienestam pēc priekšsēdētāja tieša uzaicinājuma saskaņā ar horizontālajiem noteikumiem piešķir novērotāja statusu.

               2.   Pēc tam, kad tiem piešķirts novērotāja statuss, tie izraugās savus pārstāvjus.

               3.   Novērotāji un to pārstāvji ar priekšsēdētāja piekrišanu var piedalīties Koordinācijas padomes apspriedēs un sniegt speciālas zināšanas. Tomēr tiem nav balsstiesību un tie nepiedalās Koordinācijas padomes ieteikumu vai atzinumu formulēšanā.

            8. pants
            Reglaments
            Vienojoties ar priekšsēdētāju un pamatojoties uz tā priekšlikumu, Koordinācijas padome ar vienkāršu tās locekļu balsu vairākumu saskaņā ar horizontālajiem noteikumiem (7) pieņem reglamentu, pamatojoties uz ekspertu grupu darba standarta reglamentu.

            9. pants
            Dienesta noslēpums un klasificētas informācijas apstrāde
            Uz Koordinācijas padomes locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas pienākums, kas saskaņā ar Līgumiem un to īstenošanas noteikumiem attiecas uz visiem iestāžu locekļiem un to darbiniekiem, kā arī Komisijas drošības noteikumi, kas attiecas uz Savienības klasificētās informācijas aizsardzību un ir noteikti Komisijas Lēmumā (ES, Euratom) 2015/443 (8) un (ES, Euratom) 2015/444 (9). Ja viņi šo pienākumu neievēro, Komisija var veikt visus nepieciešamos pasākumus.

            10. pants
            Pārredzamība

               1.   Koordinācijas padomi reģistrē Ekspertu grupu reģistrā.

               2.   Attiecībā uz Koordinācijas padomes sastāvu Ekspertu grupu reģistrā publicē dalībvalstu iestāžu nosaukumus un novērotāju vārdus.

               3.   Visus attiecīgos dokumentus, tostarp darba kārtību, protokolus un dalībnieku iesniegtos materiālus, dara pieejamus vai nu Ekspertu grupu reģistrā, vai norādot saiti no reģistra uz īpašu tīmekļa vietni, kurā atrodama attiecīgā informācija. Piekļuve minētajām tīmekļa vietnēm ir tāda, kurai nav vajadzīga lietotāja reģistrācija un kurai nav noteikti nekādi citi ierobežojumi. Pirms sanāksmes laikus publicē tās darba kārtību un citus informatīvus dokumentus, un pēc sanāksmes savlaicīgi publicē tās protokolu. Izņēmumus prasībai par publicēšanu paredz tikai tad, ja uzskata, ka kāda dokumenta izpaušana varētu kaitēt Eiropas Parlamenta un Padomes Regulas (EK) Nr. 1049/2001 (10) 4. pantā definēto sabiedrības vai privāto interešu aizsardzībai.

            11. pants
            Sanāksmju izdevumi

               1.   Koordinācijas padomes darbā iesaistītās personas nesaņem atlīdzību par sniegtajiem pakalpojumiem.

               2.   Komisija Koordinācijas padomes darbā iesaistītajām personām atlīdzina ar Koordinācijas padomes darbu saistītos ceļa un uzturēšanās izdevumus. Izdevumus atlīdzina saskaņā ar Komisijā spēkā esošajiem noteikumiem, nepārsniedzot pieejamās apropriācijas, ko Komisijas struktūrvienības saņēmušas saskaņā ar ikgadējo resursu sadalīšanas procedūru.

            12. pants
            2017. gada 27. jūlija Lēmums C(2017) 5149 final tiek atcelts.

            Briselē, 2018. gada 9. augustā

                  Komisijas vārdā –

                  Komisijas loceklis

               Dimitris AVRAMOPOULOS

            (1)  Komisijas 2017. gada 27. jūlija Lēmums C(2017) 5149 final, ar ko izveido Augsta līmeņa ekspertu grupu radikalizācijas jautājumos (OV C 252, 3.8.2017., 3. lpp.).

            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1&Lang=LV

            (3)  Padomes 2010. gada 26. jūlija Lēmums 2010/427/ES, ar ko nosaka Eiropas Ārējās darbības dienesta organizatorisko struktūru un darbību (OV L 201, 3.8.2010., 30. lpp.).

            (4)  Eiropadomes deklarācija par terorisma apkarošanu, 2004. gada 25. marts.

            (5)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

            (6)  Komisijas 2016. gada 30. maija Lēmums C(2016) 3301 final, ar ko nosaka horizontālus noteikumus attiecībā uz Komisijas ekspertu grupu izveidi un darbību.

            (7)  Horizontālo noteikumu 17. pants.

            (8)  Komisijas 2015. gada 13. marta Lēmums (ES, Euratom) 2015/443 par drošību Komisijā (OV L 72, 17.3.2015., 41. lpp.).

            (9)  Komisijas 2015. gada 13. marta Lēmums (ES, Euratom) 2015/444 par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).

            (10)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).


title: Eiropas Centrālās bankas Lēmums (ES) 2018/1148 (2018. gada 10. augusts) par Grieķijas Republikas emitētu vai pilnībā garantētu tirgojamu parāda instrumentu atbilstību un Lēmuma (ES) 2016/1041 atcelšanu (ECB/2018/21)

text:
                  17.8.2018

                  LV

                  Eiropas Savienības Oficiālais Vēstnesis

                  L 208/91

         EIROPAS CENTRĀLĀS BANKAS LĒMUMS (ES) 2018/1148
         (2018. gada 10. augusts)
         par Grieķijas Republikas emitētu vai pilnībā garantētu tirgojamu parāda instrumentu atbilstību un Lēmuma (ES) 2016/1041 atcelšanu (ECB/2018/21)
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību un jo īpaši tā 127. panta 2. punkta pirmo ievilkumu,
         ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. panta pirmo ievilkumu, 12.1. pantu, 18. pantu un 34.1. panta otro ievilkumu,
         ņemot vērā Eiropas Centrālās bankas Pamatnostādni (ES) 2015/510 (2014. gada 19. decembris) par Eurosistēmas monetārās politikas regulējuma īstenošanu (ECB/2014/60) (1) (Vispārējās dokumentācijas pamatnostādni) un jo īpaši tās 1. panta 4. punktu, Ceturtās daļas I, II, IV, V, VI un VII sadaļu un Sesto daļu,
         ņemot vērā Pamatnostādni ECB/2014/31 (2014. gada 9. jūlijs) par papildu pagaidu pasākumiem attiecībā uz Eurosistēmas refinansēšanas operācijām un nodrošinājuma atbilstību, kā arī grozījumiem Pamatnostādnē ECB/2007/9 (2) un jo īpaši tās 1. panta 3. punktu, 6. panta 1. punktu un 8. pantu
         tā kā:

                     (1)

                     Saskaņā ar Eiropas Centrālo banku sistēmas un Eiropas Centrālās bankas Statūtu 18.1. pantu Eiropas Centrālā banka (ECB) un to dalībvalstu nacionālās centrālās bankas, kuru valūta ir euro, var veikt kredītoperācijas ar kredītiestādēm un citiem tirgus dalībniekiem, aizdodot pret atbilstošu nodrošinājumu.

                     (2)

                     Standarta kritēriji un kredītkvalitātes sliekšņu obligātās prasības, saskaņā ar kurām nosaka, ka tirgojami aktīvi ir atbilstošs nodrošinājums Eurosistēmas monetārās politikas operāciju vajadzībām, noteikti Pamatnostādnē (ES) 2015/510 (ECB/2014/60) un jo īpaši tās 59. pantā un Ceturtās daļas II sadaļā.

                     (3)

                     Saskaņā ar Pamatnostādnes (ES) 2015/510 (ECB/2014/60) 1. panta 4. punktu ECB Padome jebkurā laikā var mainīt Eurosistēmas monetārās politikas operāciju īstenošanas instrumentus, prasības, kritērijus un procedūras. Saskaņā ar Pamatnostādnes (ES) 2015/510 (ECB/2014/60) 59. panta 6. punktu Eurosistēma patur sev tiesības noteikt, vai emisija, emitents, debitors vai garantijas devējs atbilst Eurosistēmas kredītkvalitātes prasībām, pamatojoties uz jebkuru informāciju, kuru Eurosistēma uzskata par lietderīgu, lai nodrošinātu pienācīgu riska aizsardzību Eurosistēmai.

                     (4)

                     Atkāpjoties no Eurosistēmas kredītkvalitātes prasībām tirgojamiem aktīviem, Pamatnostādnes ECB/2014/31 8. panta 2. punkts nosaka, ka Eurosistēmas kredītkvalitātes sliekšņus nepiemēro tirgojamiem parāda instrumentiem, ko emitējušas vai pilnībā garantējušas centrālās valdības euro zonas dalībvalstīs, kas īsteno Eiropas Savienības/Starptautiskā Valūtas fonda programmu, ja vien ECB Padome nenolemj, ka attiecīgā dalībvalsts neievēro finanšu palīdzības un/vai makroekonomikas programmas nosacījumus.

                     (5)

                     Pēc iepriekšējās Eiropas Finanšu stabilitātes fonda (EFSF) finanšu atbalsta programmas Grieķijai beigām 2015. gada 19. augustā Eiropas Stabilitātes mehānisma (ESM) Valde apstiprināja pašreizējo trīs gadu finanšu palīdzības programmu Grieķijai.

                     (6)

                     ECB padome izvērtēja minētās ESM programmas ietekmi uz Grieķiju, tās turpmāko īstenošanu un Grieķijas varas iestāžu izrādīto apņemšanos programmu īstenot pilnībā. Pamatojoties uz minēto izvērtējumu, ECB Padome uzskatīja, ka Grieķijas Republika atbilst programmas nosacījumiem. Tādēļ 2016. gada 22. jūnijā ECB Padome pieņēma Eiropas Centrālās bankas Lēmumu (ES) 2016/1041 (ECB/2016/18) (3), ar kuru tika atjaunota Grieķijas Republikas emitētu vai pilnībā garantētu tirgojamu parāda instrumentu atbilstība Eurosistēmas monetārās politikas operācijām, ar nosacījumu, ka šādiem instrumentiem tiek piemēroti īpaši diskonti un ka Grieķijas Republiku uzskata par euro zonas dalībvalsti, kura atbilst Eiropas Savienības/Starptautiskā Valūtas fonda programmas noteikumiem.

                     (7)

                     Šobrīd Pamatnostādnes ECB/2014/31 1. panta 3. punkts nosaka, ka minētās pamatnostādnes 6. panta 1. punkta un 8. panta nolūkiem Grieķijas Republiku uzskata par euro zonas dalībvalsti, kura atbilst Eiropas Savienības/Starptautiskā Valūtas fonda programmas noteikumiem. Turklāt minētās pamatnostādnes 8. panta 3. punkts nosaka, ka uz tirgojamiem parāda instrumentiem, ko emitējusi vai pilnībā garantējusi Grieķijas Republika, attiecas minētās pamatnostādnes I pielikumā noteiktie īpašie diskonti.

                     (8)

                     Saskaņā ar Eiropas Stabilitātes mehānisma, Grieķijas Republikas, Bank of Greece un Grieķijas Finanšu stabilitātes fonda 2015. gada 19. augusta Finanšu palīdzības iespējas vienošanās (4) 1. pantu pašreizējās ESM programmas beigu datums ir 2018. gada 20. augusts. Tādēļ no 2018. gada 21. augusta Grieķijas Republiku vairs nevar uzskatīt par euro zonas dalībvalsti, uz kuru attiecas Eiropas Savienības/Starptautiskā Valūtas fonda programma. Tādēļ no minētās dienas vairs netiks izpildīti nosacījumi Grieķijas Republikas emitētiem vai pilnībā garantētiem tirgojamiem parāda instrumentiem piemēroto Eurosistēmas kredītkvalitātes sliekšņu pagaidu apturēšanai, kas noteikta Pamatnostādnes ECB/2014/31 8. panta 2. punktā.

                     (9)

                     Tādēļ ECB Padome nolēmusi, ka no 2018. gada 21. augusta Eurosistēmas standarta kritērijiem un kredītkvalitātes sliekšņiem būtu jāattiecas uz Grieķijas Republikas emitētiem vai pilnībā garantētiem tirgojamiem parāda instrumentiem un ka uz šādiem parāda instrumentiem attieksies Eiropas Centrālās bankas Pamatnostādnē (ES) 2016/65 (ECB/2015/35) noteiktie standarta diskonti (5),

               IR PIEŅĒMUSI ŠO LĒMUMU.

            1. pants
            Grieķijas Republikas emitētu vai pilnībā garantētu tirgojamu parāda instrumentu atbilstība

               1.   Pamatnostādnes ECB/2014/31 1. panta 3. punkta, 6. panta 1. punkta un 8. panta nolūkiem Grieķijas Republiku vairs neuzskata par euro zonas dalībvalsti, uz kuru attiecas Eiropas Savienības/Starptautiskā Valūtas fonda programma.

               2.   Uz Grieķijas Republikas emitētiem vai pilnībā garantētiem tirgojamiem parāda instrumentiem attiecas Eurosistēmas obligātās prasības kredītkvalitātes sliekšņiem, kas noteiktas Pamatnostādnē (ES) 2015/510 (ECB/2014/60) un jo īpaši tās 59. pantā un Ceturtās daļas II sadaļā.

               3.   Uz Grieķijas Republikas emitētiem vai pilnībā garantētiem tirgojamiem parāda instrumentiem vairs neattiecas Pamatnostādnes ECB/2014/31 I pielikumā noteiktie īpašie diskonti.

            2. pants
            Atcelšana
            Ar šo tiek atcelts Lēmums (ES) 2016/1041 (ECB/2016/18).

            3. pants
            Nobeiguma noteikumi

               1.   Šis lēmums stājas spēkā 2018. gada 21. augustā.

               2.   Jebkuru pretrunu gadījumā starp šo lēmumu un Pamatnostādni (ES) 2015/510 (ECB/2014/60) vai Pamatnostādni ECB/2014/31, kā tās nacionālajā līmenī ieviesušas dalībvalstu, kuru valūta ir euro, nacionālās centrālās bankas, noteicošais ir šis lēmums.

            Frankfurtē pie Mainas, 2018. gada 10. augustā

                  ECB prezidents

               Mario DRAGHI

            (1)  OV L 91, 2.4.2015., 3. lpp.

            (2)  OV L 240, 13.8.2014., 28. lpp.

            (3)  Eiropas Centrālās bankas Lēmums (ES) 2016/1041 (2016. gada 22. jūnijs) par Grieķijas Republikas emitētu vai pilnībā garantētu tirgojamu parāda instrumentu atbilstību un Lēmuma (ES) 2015/300 atcelšanu (ECB/2016/18) (OV L 169, 28.6.2016., 14. lpp.).

            (4)  Pieejama ESM interneta vietnē www.esm.europa.eu.

            (5)  Eiropas Centrālās bankas Pamatnostādne (ES) 2016/65 (2015. gada 18. novembris) par Eurosistēmas monetārās politikas regulējuma īstenošanā piemērotajiem novērtējuma diskontiem (ECB/2015/35) (OV L 14, 21.1.2016., 30. lpp.).


Komisijas 11.09.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9074 - TOTAL S.A. / PONT SUR SAMBRE AND TOUL POWER) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2018/1255 (2018. gada 18. septembris), ar ko ieceļ trīs Reģionu komitejas locekļus un četrus locekļu aizstājējus, ko izvirzījusi Slovākijas Republika

text:
                  20.9.2018

                  LV

                  Eiropas Savienības Oficiālais Vēstnesis

                  L 237/9

         PADOMES LĒMUMS (ES) 2018/1255
         (2018. gada 18. septembris),
         ar ko ieceļ trīs Reģionu komitejas locekļus un četrus locekļu aizstājējus, ko izvirzījusi Slovākijas Republika
         EIROPAS SAVIENĪBAS PADOME,
         Ņemot vērā Līgumu par Eiropas Savienības darbību un jo īpaši tā 305. pantu,
         ņemot vērā Slovākijas valdības priekšlikumu,
         tā kā:

                     (1)

                     Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus. 2017. gada 17. februārī ar Padomes Lēmumu (ES) 2017/312 (4)
                        Radoslav ČUHA kungu locekļa aizstājēja amatā aizstāja Miroslav BENKO kungs.

                     (2)

                     Pēc Pavol FREŠO kunga, Augustín HAMBÁLEK kunga un István ZACHARIAŠ kunga pilnvaru termiņa beigām ir atbrīvojušās trīs Reģionu komitejas locekļu vietas.

                     (3)

                     Pēc Martin BERTA kunga, Tibor MIKUŠ kunga, Miroslav BENKO kunga un Richard TAKÁČ kunga pilnvaru termiņa beigām ir atbrīvojušās četras Reģionu komitejas locekļu aizstājēju vietas,

               IR PIEŅĒMUSI ŠO LĒMUMU.

            1. pants
            Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā tiek iecelti/ieceltas:

                        a)

                        par locekļiem:

                                    —

                                       Juraj DROBA kungs, Chairman of Bratislava Self-Governing Region,

                                    —

                                       Rastislav TRNKA kungs, Chairman of Košice Self-Governing Region,

                                    —

                                       József BERÉNYI kungs, Vice-Chairman of Trnava Self-Governing Region;

                        b)

                        par locekļu aizstājējiem:

                                    —

                                       Erika JURINOVÁ kundze, Chairman of Žilina Self-Governing Region,

                                    —

                                       Jaroslav BAŠKA kungs, Chairman of Trenčín Self-Governing Region,

                                    —

                                       Ján BELJAK kungs, Member of Banská Bystrica Regional Parliament,

                                    —

                                       Jozef VISKUPIČ kungs, Chairman of Trnava Self-Governing Region.

            2. pants
            Šis lēmums stājas spēkā tā pieņemšanas dienā.

            Briselē, 2018. gada 18. septembrī

                  Padomes vārdā –

                  priekšsēdētājs

               G. BLÜMEL

            (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

            (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

            (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).

            (4)  Padomes Lēmums (ES) 2017/312 (2017. gada 17. februāris), ar ko ieceļ divus Reģionu komitejas locekļus un divus locekļu aizstājējus, ko izvirzījusi Slovākijas Republika (OV L 45, 23.2.2017., 12. lpp.).


title: Padomes Lēmums (ES) 2018/1252 (2018. gada 18. septembris) par to, lai Savienības vārdā parakstītu Nolīgumu vēstuļu apmaiņas veidā starp Eiropas Savienību un Ķīnas Tautas Republiku saistībā ar DS492 Eiropas Savienība – Pasākumi, kas ietekmē dažu mājputnu gaļas produktu tarifu koncesijas

text:
                  20.9.2018

                  LV

                  Eiropas Savienības Oficiālais Vēstnesis

                  L 237/2

         PADOMES LĒMUMS (ES) 2018/1252
         (2018. gada 18. septembris)
         par to, lai Savienības vārdā parakstītu Nolīgumu vēstuļu apmaiņas veidā starp Eiropas Savienību un Ķīnas Tautas Republiku saistībā ar DS492 Eiropas Savienība – Pasākumi, kas ietekmē dažu mājputnu gaļas produktu tarifu koncesijas
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 5. punktu,
         ņemot vērā Eiropas Komisijas priekšlikumu,
         tā kā:

                     (1)

                     Padome 2018. gada 12. martā pilnvaroja Komisiju sākt sarunas par savstarpēji saskaņotu risinājumu ar Ķīnu saistībā ar PTO strīdu izšķiršanas procedūru DS492 Eiropas Savienība – Pasākumi, kas ietekmē dažu mājputnu gaļas produktu tarifu koncesijas.

                     (2)

                     Sarunas ir noslēgušās, un 2018. gada 18. jūnijā tika parafēts Nolīgums vēstuļu apmaiņas veidā starp Eiropas Savienību un Ķīnu (“nolīgums”).

                     (3)

                     Nolīgums būtu jāparaksta Savienības vārdā, ņemot vērā tā noslēgšanu vēlāk,

               IR PIEŅĒMUSI ŠO LĒMUMU.

            1. pants
            Ar šo tiek atļauts Savienības vārdā parakstīt Nolīgumu vēstuļu apmaiņas veidā starp Eiropas Savienību un Ķīnas Tautas Republiku saistībā ar DS492 Eiropas Savienība – Pasākumi, kas ietekmē dažu mājputnu gaļas produktu tarifu koncesijas, ņemot vērā minētā nolīguma noslēgšanu (1).

            2. pants
            Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.

            3. pants
            Šis lēmums stājas spēkā tā pieņemšanas dienā.

            Briselē, 2018. gada 18. septembrī

                  Padomes vārdā –

                  priekšsēdētājs

               G. BLÜMEL

            (1)  Nolīguma tekstu publicēs kopā ar lēmumu par tā noslēgšanu.


title: Padomes Lēmums (2018. gada 18. septembris), ar ko pieņem Padomes nostāju par Eiropas Savienības 2018. finanšu gada budžeta grozījuma Nr. 5 projektu

text:
                  20.9.2018

                  LV

                  Eiropas Savienības Oficiālais Vēstnesis

                  C 335/1

         PADOMES LĒMUMS
         (2018. gada 18. septembris),
         ar ko pieņem Padomes nostāju par Eiropas Savienības 2018. finanšu gada budžeta grozījuma Nr. 5 projektu
         (2018/C 335/01)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 314. pantu saistībā ar Eiropas Atomenerģijas kopienas dibināšanas līgumu un jo īpaši tā 106.a pantu,
         ņemot vērā Eiropas Parlamenta un Padomes Regulu (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (1), un jo īpaši tās 44. pantu,
         tā kā:

                     —

                     Savienības 2018. finanšu gada budžetu galīgajā variantā pieņēma 2017. gada 30. novembrī (2),

                     —

                     Komisija 2018. gada 10. jūlijā iesniedza priekšlikumu, kurā ir ietverts 2018. finanšu gada vispārējā budžeta grozījuma Nr. 5 projekts,

               IR PIEŅĒMUSI ŠO LĒMUMU.

            Vienīgais pants
            Padomes nostāja par Eiropas Savienības 2018. finanšu gada budžeta grozījuma Nr. 5 projektu tika pieņemta 2018. gada 18. septembrī.
            Viss teksts informācijai vai lejupielādei ir pieejams Padomes tīmekļa vietnē http://www.consilium.europa.eu/

            Briselē, 2018. gada 18. septembrī

                  Padomes vārdā –

                  priekšsēdētājs

               G. BLÜMEL

            (1)  OV L 193, 30.7.2018., 1. lpp.

            (2)  OV L 57, 28.2.2018., 1. lpp.


title: Padomes Lēmums (ES) 2018/1279 (2018. gada 18. septembris) par nostāju, kas Eiropas Savienības vārdā jāieņem Apvienotajā komitejā, kura izveidota ar Nolīgumu starp Eiropas Savienību un Šveices Konfederāciju par siltumnīcefekta gāzu emisijas kvotu tirdzniecības sistēmu sasaisti, par tās reglamenta pieņemšanu

text:
                  24.9.2018

                  LV

                  Eiropas Savienības Oficiālais Vēstnesis

                  L 239/8

         PADOMES LĒMUMS (ES) 2018/1279
         (2018. gada 18. septembris)
         par nostāju, kas Eiropas Savienības vārdā jāieņem Apvienotajā komitejā, kura izveidota ar Nolīgumu starp Eiropas Savienību un Šveices Konfederāciju par siltumnīcefekta gāzu emisijas kvotu tirdzniecības sistēmu sasaisti, par tās reglamenta pieņemšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Nolīgums starp Eiropas Savienību un Šveices Konfederāciju par siltumnīcefekta gāzu emisijas kvotu tirdzniecības sistēmu sasaisti (1) (“nolīgums”) tika parakstīts 2017. gada 23. novembrī saskaņā ar Padomes Lēmumu (ES) 2017/2240 (2).

                     (2)

                     Ievērojot nolīguma 22. pantu, pirms nolīgums stājas spēkā, 11. līdz 13. pantu piemēro provizoriski no nolīguma parakstīšanas dienas.

                     (3)

                     Ar nolīguma 12. pantu ir izveidota Apvienotā komiteja un noteikts, ka tā pieņem savu reglamentu.

                     (4)

                     Ir lietderīgi noteikt nostāju, kas Savienības vārdā jāieņem Apvienotajā komitejā, jo reglaments noteiks to, kā darbosies Apvienotā komiteja, kas ir atbildīga par nolīguma pārvaldību un tā īstenošanas nodrošināšanu.

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā jāieņem ar Nolīgumu starp Eiropas Savienību un Šveices Konfederāciju par siltumnīcefekta gāzu emisijas kvotu tirdzniecības sistēmu sasaisti izveidotās Apvienotās komitejas par tās reglamenta pieņemšanu, ir atbalstīt to, ka Apvienotā komiteja pieņem savu reglamentu, kā izklāstīts Apvienotās komitejas lēmuma projektā, kas pievienots šim lēmumam.
            Savienības pārstāvji Apvienotajā komitejā var vienoties par nelielām izmaiņām lēmuma projektā bez Padomes papildu lēmuma.

            2. pants
            Šis lēmums stājas spēkā tā pieņemšanas dienā.

            Briselē, 2018. gada 18. septembrī

                  Padomes vārdā –

                  priekšsēdētājs

               G. BLÜMEL

            (1)  OV L 322, 7.12.2017., 3. lpp.

            (2)  Padomes Lēmums (ES) 2017/2240 (2017. gada 10. novembris) par to, lai Savienības vārdā parakstītu un provizoriski piemērotu Nolīgumu starp Eiropas Savienību un Šveices Konfederāciju par siltumnīcefekta gāzu emisijas kvotu tirdzniecības sistēmu sasaisti (OV L 322, 7.12.2017., 1. lpp.).

            PROJEKTS
            AR NOLĪGUMU STARP EIROPAS SAVIENĪBU UN ŠVEICES KONFEDERĀCIJU PAR SILTUMNĪCEFEKTA GĀZU EMISIJAS KVOTU TIRDZNIECĪBAS SISTĒMU SASAISTI IZVEIDOTĀS APVIENOTĀS KOMITEJAS LĒMUMS Nr. 1/2018
            (… gada …)
            par reglamenta pieņemšanu
            APVIENOTĀ KOMITEJA,
            ņemot vērā Nolīgumu starp Eiropas Savienību un Šveices Konfederāciju par siltumnīcefekta gāzu emisijas kvotu tirdzniecības sistēmu sasaisti (1) un jo īpaši tā 12. pantu,
            tā kā:

                        (1)

                        Kopš Nolīguma starp Eiropas Savienību un Šveices Konfederāciju par siltumnīcefekta gāzu emisijas kvotu tirdzniecības sistēmu sasaisti (“nolīgums”) parakstīšanas 2017. gada 23. novembrī provizoriski tiek piemērots tā 11. līdz 13. pants.

                        (2)

                        Saskaņā ar nolīguma 12. panta 1. punktu ir izveidota Apvienotā komiteja, ko veido pušu pārstāvji.

                        (3)

                        Saskaņā ar nolīguma 12. panta 4. punktu Apvienotajai komiteja izstrādā savu reglamentu.

                        (4)

                        Saskaņā ar nolīguma 12. panta 5. punktu Apvienotā komiteja var nolemt izveidot apakškomitejas vai darba grupas, kas tai palīdzētu darbā,

                  IR PIEŅĒMUSI ŠO LĒMUMU.

               Vienīgais pants
               Ar šo pieņem Apvienotās komitejas reglamentu, kas izklāstīts šā lēmuma pielikumā.

               Sagatavots angļu valodā Cīrihē.

                     Apvienotās komitejas vārdā –

                     priekšsēdētājs

                     sekretārs no Eiropas Savienības puses

                     sekretārs no Šveices puses

               (1)  OV L 322, 7.12.2017., 3. lpp.

            PIELIKUMS

               EIROPAS SAVIENĪBAS UN ŠVEICES ETS KOMITEJAS (“APVIENOTĀ KOMITEJA”) REGLAMENTS

               1. pants
               Apvienotās komitejas sastāvs

                  1.   Apvienoto komiteju veido Eiropas Komisijas (“Komisija”) pārstāvji, kas rīkojas Eiropas Savienības vārdā, no vienas puses, un Šveices Konfederācijas (“Šveice”) pārstāvji, no otras puses. Abas puses turpmāk sauktas atsevišķi “Puse” un abas kopā “Puses”.

                  2.   Pušu pārstāvjus var pavadīt citas amatpersonas, kas darbojas Pušu vārdā.

               2. pants
               Vadība

                  1.   Apvienoto komiteju Puses vada pārmaiņus, mainoties ik pēc 12 mēnešiem. Pirmajā kalendārajā gadā vadību uzņemas Šveice.

                  2.   Puse, kura vada Apvienoto komiteju, ieceļ Apvienotās komitejas priekšsēdētāju, kā arī priekšsēdētāja aizvietotāju.

                  3.   Priekšsēdētājs vada Apvienotās komitejas darbu.

               3. pants
               Novērotāji
               Apvienotā komiteja, Pusēm savstarpēji vienojoties, var nolemt uzaicināt ekspertus, tostarp no dalībvalstīm, vai citu struktūru pārstāvjus piedalīties Apvienotās komitejas sanāksmēs novērotāju statusā, lai tie sniegtu informāciju par konkrētiem jautājumiem. Apvienotā komiteja vienojas par noteikumiem, saskaņā ar kuriem šādi novērotāji var piedalīties sanāksmēs.

               4. pants
               Sekretariāts

                  1.   Par Apvienotās komitejas sekretāriem kopīgi darbojas Eiropas Komisijas amatpersona un Šveices valdības amatpersona.

                  2.   Apvienotās komitejas sekretāri atbild par saziņu starp Pusēm, tostarp par dokumentu nosūtīšanu.

                  3.   Par sekretariāta funkciju nodrošināšanu atbild Puse, kura vada Apvienoto komiteju.

               5. pants
               Apvienotās komitejas sanāksmes

                  1.   Apvienotā komiteja sanāk pēc vajadzības, principā vienreiz gadā. Priekšsēdētājs, apspriedies ar Pusēm, sasauc Apvienotās komitejas sanāksmi laikā un vietā, par kuru Puses savstarpēji vienojušās. Ja Puses attiecīgi vienojas, var izmantot arī konferences zvanus un videokonferences. Priekšsēdētājs pēc attiecīga Eiropas Savienības vai Šveices pieprasījuma sasauc īpašu Apvienotās komitejas sanāksmi. Apvienotā komiteja sanāk 30 kalendāro dienu laikā pēc pieprasījuma saskaņā ar Nolīguma 12. panta 2. punktu.

                  2.   Apvienotā komiteja sanāk Briselē vai Šveicē atkarībā no tā, kura Puse vada Apvienoto komiteju, ja vien Puses nav vienojušās citādi.

                  3.   Vismaz 30 kalendāro dienu pirms sanāksmes priekšsēdētājs nosūta Pušu pārstāvjiem paziņojumu par sanāksmes sasaukšanu kopā ar darba kārtības projektu un sanāksmes dokumentiem. Dokumentus sanāksmēm, kuras sasauktas saskaņā ar Nolīguma 12. panta 2. punktu, nosūta vismaz septiņas kalendārās dienas pirms sanāksmes.

                  4.   Lai ņemtu vērā vajadzības kādā konkrētā gadījumā, pēc vienošanās ar Pusēm priekšsēdētājs 3. punktā norādītos termiņus drīkst saīsināt.

                  5.   Vismaz septiņas kalendārās dienas pirms katras sanāksmes priekšsēdētāju informē par katras Puses delegācijas sastāvu.

                  6.   Apvienotās komitejas sanāksmes nav atklātas, ja vien Puses nav nolēmušas citādi.

               6. pants
               Darba kārtība

                  1.   Priekšsēdētājs, kuram palīdz sekretāri, sagatavo katras sanāksmes provizorisko darba kārtību.

                  2.   Katra Puse var pieprasīt, lai darba kārtībā tiktu iekļauti papildu jautājumi. Jebkurš šāds pieprasījums pienācīgi jāpamato un jānosūta priekšsēdētājam rakstveidā vismaz septiņas kalendārās dienas pirms sanāksmes.

                  3.   Darba kārtību Apvienotā komiteja apstiprina sanāksmes sākumā.

               7. pants
               Apvienotās komitejas darba grupas

                  1.   Apvienotā komiteja vienojas par saskaņā ar Nolīguma 12. panta 5. punktu izveidojamo darba grupu vai apakškomiteju sastāvu un darbību.

                  2.   Darba grupas vai apakškomitejas šo reglamentu piemēro mutatis mutandis.

                  3.   Darba grupas vai apakškomitejas strādā Apvienotās komitejas pakļautībā un sniedz tai ziņojumu pēc katras savas sanāksmes. Tās nav pilnvarotas pieņemt lēmumus, bet var sniegt ieteikumus Apvienotajai komitejai.

                  4.   Apvienotā komiteja saskaņā ar šā reglamenta 8. pantu var pieņemt lēmumu grozīt vai izbeigt darba grupu vai apakškomiteju pilnvarojumu.

               8. pants
               Lēmumi un ieteikumi

                  1.   Apvienotā komiteja pieņem lēmumus un sniedz ieteikumus, Pusēm kopīgi vienojoties saskaņā ar Nolīgumu. Dokumenta nosaukums ir “Lēmums” vai “Ieteikums”, kam seko kārtas numurs, pieņemšanas datums un norāde uz priekšmetu.

                  2.   Apvienotās komitejas lēmumus un ieteikumus paraksta priekšsēdētājs un sekretāri, un tos nosūta Pusēm.

                  3.   Katra Puse var nolemt publicēt jebkuru Apvienotās komitejas pieņemto lēmumu vai ieteikumu savā oficiālajā vēstnesī. Puses informē viena otru par nodomu publicēt lēmumu vai ieteikumu.

                  4.   Ja Puses par to vienojas, Apvienotā komiteja lēmumus un ieteikumus var pieņemt rakstveida procedūrā. Rakstveida procedūra sastāv no paziņojumu apmaiņas starp sekretāriem, kuri savas darbības saskaņo ar Pusēm. Minētajā nolūkā priekšlikuma tekstu izplata termiņā, kas nav mazāks par 30 kalendāro dienu, kurā dara zināmas jebkuras atrunas vai grozījumus. Priekšsēdētājs, apspriedies ar Pusēm, minēto termiņu drīkst saīsināt, lai ņemtu vērā īpašus apstākļus. Tiklīdz teksts ir saskaņots, attiecīgo lēmumu vai ieteikumu paraksta priekšsēdētājs un sekretāri.

                  5.   Apvienotās komitejas lēmumus, ar ko izdara grozījumus Nolīguma pielikumos, pieņem Nolīguma autentiskajās valodās.

                  6.   Nolīguma 11.–13. panta provizoriskās piemērošanas laikā Apvienotā komiteja drīkst sagatavot lēmumus, kas vajadzīgi Nolīguma īstenošanai. Oficiālam Apvienotās komitejas lēmumam, kas ir juridiski saistošs, būs juridiskas sekas tikai pēc Nolīguma stāšanās spēkā.

               9. pants
               Protokols

                  1.   Sekretariāts sagatavo katras sanāksmes protokola projektu. Projektā norāda pieņemtos lēmumus un sniegtos ieteikumus. Protokola projektu iesniedz Apvienotajai komitejai pieņemšanai. Tiklīdz Apvienotā komiteja protokolu ir pieņēmusi, to paraksta priekšsēdētājs un sekretāri.

                  2.   Protokola projektu sagatavo 21 kalendārajā dienā pēc sanāksmes un iesniedz Apvienotajai komitejai apstiprināšanai rakstveida procedūrā vai nākamajā Apvienotās komitejas sanāksmē.

               10. pants
               Sarakste
               Visu Apvienotās komitejas priekšsēdētāja saraksti (gan ienākošo, gan izejošo) nosūta Apvienotās komitejas sekretariātam.

               11. pants
               Regulāra informācijas apmaiņa un konsultācijas

                  1.   Saskaņā ar Nolīguma 10. panta 2. punktu katra Puse paziņo otrai Pusei par izmaiņām savos tiesību aktos šim Nolīgumam relevantajās jomās.

                  2.   Šajā nolūkā starp Pusēm ar Apvienotās komitejas sekretāru starpniecību notiek regulāra informācijas apmaiņa un apspriedes.

               12. pants
               Konfidencialitāte
               Ja Puse Apvienotajai komitejai iesniedz informāciju ar norādi “konfidenciāli”, arī otra Puse šādu informāciju uzskata par konfidenciālu.

               13. pants
               Izdevumi
               Katra Puse sedz visus izdevumus, kas tai rodas sakarā ar dalību Apvienotās komitejas un darba grupu vai apakškomiteju sanāksmēs.

               14. pants
               Grozījumi
               Šo reglamentu drīkst grozīt ar Apvienotās komitejas lēmumu saskaņā ar 8. pantu.

               15. pants
               Provizoriska piemērošana
               Nolīguma 11.–13. panta provizoriskās piemērošanas laikā šo reglamentu piemēro mutatis mutandis.


Komisijas 17.09.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9024 - ABRY PARTNERS / LINK MOBILITY) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 14.09.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9069 - Selkie Investments Midstream Bidco / North Sea Midstream Partners) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 08.05.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.8770 - Prysmian S.p.A. / General Cable Corporation) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 21.09.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9006 - Deutsche Asphalt GmbH / Johann Bunte Bauunternehmung GmbH & Co. KG) saskaņā ar Padomes Regulu (EK) Nr. 139/2004 (Autentisks ir tikai teksts vācu valodā)


Komisijas 21.09.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.8236 - Vossloh Rail Services GmbH / Rhomberg Sersa Rail Holding GmbH / Rhomberg Sersa Service GmbH) saskaņā ar Padomes Regulu (EK) Nr. 139/2004 (Autentisks ir tikai teksts vācu valodā)


Komisijas 18.09.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9090 - Public Section Pension Investment Board / British Columbia Investment Management Corporation / Island Timberlands Limited Partnership) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Eiropas Parlamenta Lēmums (ES) 2018/1358 (2018. gada 18. aprīlis) par Eiropas Patvēruma atbalsta biroja 2016. finanšu gada budžeta izpildes apstiprināšanu

text:
               3.10.2018

               LV

               Eiropas Savienības Oficiālais Vēstnesis

               L 248/195

      EIROPAS PARLAMENTA LĒMUMS (ES) 2018/1358
      (2018. gada 18. aprīlis)
      par Eiropas Patvēruma atbalsta biroja 2016. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Patvēruma atbalsta biroja 2016. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Patvēruma atbalsta biroja 2016. finanšu gada pārskatiem un Biroja atbildi (1),

                  —

                  ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2016. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Padomes 2018. gada 20. februāra ieteikumu par apstiprinājumu, ko sniedz Birojam par 2016. finanšu gada budžeta izpildi (05941/2018 – C8-0087/2018),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

                  —

                  ņemot vērā Eiropas Parlamenta un Padomes 2010. gada 19. maija Regulu (ES) Nr. 439/2010, ar ko izveido Eiropas Patvēruma atbalsta biroju (4), un jo īpaši tās 36. pantu,

                  —

                  ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (5), un jo īpaši tās 108. pantu,

                  —

                  ņemot vērā Reglamenta 94. pantu un IV pielikumu,

                  —

                  ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A8-0083/2018),

                  1.

                  atliek lēmuma pieņemšanu attiecībā uz apstiprinājuma sniegšanu Eiropas Patvēruma atbalsta biroja izpilddirektoram par Biroja 2016. finanšu gada budžeta izpildi;

                  2.

                  izklāsta savus konstatējumus turpmāk tekstā iekļautajā rezolūcijā;

                  3.

                  uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Patvēruma atbalsta biroja izpilddirektoram, Padomei, Komisijai un Revīzijas palātai un nodrošināt to publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Antonio TAJANI

               Ģenerālsekretārs

            Klaus WELLE

         (1)  OV C 417, 6.2.2017., 79. lpp.

         (2)  Skatīt 1. zemsvītras piezīmi.

         (3)  OV L 298, 26.10.2012., 1. lpp.

         (4)  OV L 132, 29.5.2010., 11. lpp.

         (5)  OV L 328, 7.12.2013., 42. lpp.


title: Eiropas Parlamenta Lēmums (ES, Euratom) 2018/1322 (2018. gada 18. aprīlis) par Eiropas Savienības 2016. finanšu gada vispārējā budžeta pārskatu apstiprināšanu, III iedaļa – Komisija

text:
               3.10.2018

               LV

               Eiropas Savienības Oficiālais Vēstnesis

               L 248/115

      EIROPAS PARLAMENTA LĒMUMS (ES, EURATOM) 2018/1322
      (2018. gada 18. aprīlis)
      par Eiropas Savienības 2016. finanšu gada vispārējā budžeta pārskatu apstiprināšanu, III iedaļa – Komisija
      EIROPAS PARLAMENTS,

                  —

                  ņemot vērā Eiropas Savienības 2016. finanšu gada vispārējo budžetu (1),

                  —

                  ņemot vērā Eiropas Savienības konsolidētos pārskatus par 2016. finanšu gadu (COM(2017) 365 – C8-0247/2017) (2),

                  —

                  ņemot vērā Komisijas ziņojumu par turpmāko rīcību attiecībā uz 2015. finanšu gada budžeta izpildes apstiprināšanu (COM(2017) 379),

                  —

                  ņemot vērā Komisijas 2016. gada ES budžeta pārvaldības un izpildes gada ziņojumu (COM(2017) 351),

                  —

                  ņemot vērā Komisijas gada ziņojumu budžeta izpildes apstiprinātājiestādei par 2016. gadā veiktajām iekšējām revīzijām (COM(2017) 497) un Komisijas dienestu darba dokumentu, kas tam pievienots (SWD(2017) 306),

                  —

                  ņemot vērā Revīzijas palātas pārskatu par budžeta izpildi 2016. finanšu gadā un iestāžu atbildes (3), kā arī tās īpašos ziņojumus,

                  —

                  ņemot vērā deklarāciju (4) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2016. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Padomes 2018. gada 20. februāra ieteikumu par apstiprinājumu, ko sniedz Komisijai par 2016. finanšu gada budžeta izpildi (05940/2018 – C8-0042/2018),

                  —

                  ņemot vērā Padomes 2018. gada 20. februāra ieteikumu par apstiprinājumu, ko sniedz izpildaģentūrām par 2016. finanšu gada budžeta izpildi (05942/2018 – C8-0043/2018),

                  —

                  ņemot vērā Līguma par Eiropas Savienības darbību 317., 318. un 319. pantu,

                  —

                  ņemot vērā Eiropas Atomenerģijas kopienas dibināšanas līguma 106.a pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (5) un jo īpaši tās 62., 164., 165. un 166. pantu,

                  —

                  ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (6), un jo īpaši tās 14. panta 2. un 3. punktu,

                  —

                  ņemot vērā Reglamenta 93. pantu un IV pielikumu,

                  —

                  ņemot vērā Budžeta kontroles komitejas ziņojumu un citu attiecīgo komiteju atzinumus (A8-0137/2018),

                  1.

                  apstiprina Eiropas Savienības 2016. finanšu gada vispārējā budžeta pārskatus;

                  2.

                  izklāsta savus konstatējumus rezolūcijā, kas ir neatņemama daļa no lēmumiem par Eiropas Savienības 2016. finanšu gada vispārējā budžeta izpildes apstiprināšanu, III iedaļa – Komisija un izpildaģentūras, kā arī 2018. gada 18. aprīļa rezolūcijā par Revīzijas palātas īpašajiem ziņojumiem saistībā ar apstiprinājuma sniegšanu Komisijai par 2016. finanšu gada budžeta izpildi (7);

                  3.

                  uzdod priekšsēdētājam šo lēmumu nosūtīt Padomei, Komisijai un Revīzijas palātai, kā arī dalībvalstu parlamentiem un valsts un reģionālajām revīzijas iestādēm un nodrošināt tā publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Antonio TAJANI

               Ģenerālsekretārs

            Klaus WELLE

         (1)  OV L 48, 24.2.2016.

         (2)  OV C 323, 28.9.2017., 1. lpp.

         (3)  OV C 322, 28.9.2017., 1. lpp.

         (4)  OV C 322, 28.9.2017., 10. lpp.

         (5)  OV L 298, 26.10.2012., 1. lpp.

         (6)  OV L 11, 16.1.2003., 1. lpp.

         (7)  Pieņemtie teksti, P8_TA(2018)0122 (skatīt šā Oficiālā Vēstneša 71. lpp.).


title: Eiropas Parlamenta Lēmums (ES) 2018/1444 (2018. gada 18. aprīlis) par kopuzņēmuma ECSEL 2016. finanšu gada pārskatu apstiprināšanu

text:
               3.10.2018

               LV

               Eiropas Savienības Oficiālais Vēstnesis

               L 248/364

      EIROPAS PARLAMENTA LĒMUMS (ES) 2018/1444
      (2018. gada 18. aprīlis)
      par kopuzņēmuma ECSEL 2016. finanšu gada pārskatu apstiprināšanu
      EIROPAS PARLAMENTS,

                  —

                  ņemot vērā kopuzņēmuma ECSEL 2016. finanšu gada galīgos pārskatus,

                  —

                  ņemot vērā Revīzijas palātas ziņojumu par kopuzņēmuma ECSEL 2016. finanšu gada pārskatiem un Kopuzņēmuma atbildi (1),

                  —

                  ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2016. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Padomes 2018. gada 20. februāra ieteikumu par apstiprinājumu, ko sniedz Kopuzņēmumam par 2016. finanšu gada budžeta izpildi (05943/2018 – C8-0096/2018),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 209. pantu,

                  —

                  ņemot vērā Padomes 2014. gada 6. maija Regulu (ES) Nr. 561/2014, ar ko izveido kopuzņēmumu ECSEL (4), un jo īpaši tās 12. pantu,

                  —

                  ņemot vērā Komisijas 2013. gada 30. septembra Deleģēto regulu (ES) Nr. 110/2014 par finanšu paraugregulu publiskā un privātā sektora partnerības struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 209. pantā (5),

                  —

                  ņemot vērā Reglamenta 94. pantu un IV pielikumu,

                  —

                  ņemot vērā Budžeta kontroles komitejas ziņojumu (A8-0072/2018),

                  1.

                  apstiprina kopuzņēmuma ECSEL 2016. finanšu gada pārskatus;

                  2.

                  uzdod priekšsēdētājam šo lēmumu nosūtīt kopuzņēmuma ECSEL izpilddirektoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Antonio TAJANI

               Ģenerālsekretārs

            Klaus WELLE

         (1)  OV C 426, 12.12.2017., 23. lpp.

         (2)  Skatīt 1. zemsvītras piezīmi.

         (3)  OV L 298, 26.10.2012., 1. lpp.

         (4)  OV L 169, 7.6.2014., 152. lpp.

         (5)  OV L 38, 7.2.2014., 2. lpp.